b"\n_START_ARTICLE_\nVintereventyret\n_START_PARAGRAPH_\nVintereventyret (eller Vintersoga, original The Winter's Tale) er et av de siste skuespillene av William Shakespeare, antagelig skrevet i 1610 eller 1611. _NEWLINE_The Winter's Tale er klassifisert som en komedie, men de tre f\xc3\xb8rste aktene er mer en tragedie om sjalusi og skuespillet inneholder en del d\xc3\xb8dsfall av uskyldige mennesker. De to siste aktene er imidlertid komedie og foreg\xc3\xa5r seksten \xc3\xa5r etter de tre f\xc3\xb8rste aktene._NEWLINE_Stykket ble f\xc3\xb8rst oversatt til nynorsk som Vintersoga i 1933, av Henrik Rytter, og senere til riksm\xc3\xa5l av Andr\xc3\xa9 Bjerke i 1973.\n_START_SECTION_\nHandling\n_START_PARAGRAPH_\nSkuespillet \xc3\xa5pner p\xc3\xa5 Sicilia der Kong Leontes og Dronning Hermione har v\xc3\xa6rt vertskap for Kong Polixenes av B\xc3\xb6hmen. Polixenes skal snart reise tilbake til B\xc3\xb6hmen, og Leontes pr\xc3\xb8ver \xc3\xa5 overtale ham til \xc3\xa5 bli litt til. F\xc3\xb8rst n\xc3\xa5r Hermione snakker med Polixenes blir han overtalt._NEWLINE_Leontes blir grepet av en ukontrollert og helt irrasjonell sjalusi, og overbeviser seg selv om at Hermione har v\xc3\xa6rt utro. Han beordrer en av de adelige, Camillo, til \xc3\xa5 ta Polixenes av dage, men i stedet r\xc3\xb8mmer Camillo sammen med Polixenes til B\xc3\xb6hmen. _NEWLINE_Leontes kaster s\xc3\xa5 Hermione i fengsel og planlegger en rettssak for \xc3\xa5 f\xc3\xa5 henne brent p\xc3\xa5 b\xc3\xa5let. N\xc3\xa5r Hermione f\xc3\xb8der en prinsessedatter i fengselet beordrer Leontes enda en av lordene, Antigonus, til \xc3\xa5 kaste spedbarnet ut av landet, til et sted der hun kan d\xc3\xb8. Antigonus gj\xc3\xb8r dette, og legger spedbarnet ved B\xc3\xb6hmens kyst, men blir selv drept av en bj\xc3\xb8rn._NEWLINE_Under rettssaken mot Hermione kommer det frem at den unge prinsen, syk av bekymring for sin mor har d\xc3\xb8dd. Sjokket f\xc3\xa5r Hermione til \xc3\xa5 besvime, og Leontes til \xc3\xa5 innse at han har tatt feil hele tiden. Hermione omkommer av sjokket og Leontes, med sin kone og sine to barn borte, g\xc3\xa5r inn i 16 sorgfulle \xc3\xa5r._NEWLINE_Spedbarnet Leontes sendte vekk, Perdita, blir funnet av en gjeter i B\xc3\xb6hmen og hun vokser opp der som en vanlig bondejente. Hun og den b\xc3\xb6hmiske prins Florizel, s\xc3\xb8nn av Polixenes, har forelsket seg. N\xc3\xa5r Polixenes f\xc3\xa5r vite om dette mister han besinnelsen og truer med \xc3\xa5 drepe Perdita, fremfor \xc3\xa5 tillate prinsen \xc3\xa5 gifte seg med en bondejente._NEWLINE_Camillo, som reddet Polixenes fra Leontes vrede, hjelper n\xc3\xa5 Perdita og Florizel, samt resten av gjeterens familie, med \xc3\xa5 r\xc3\xb8mme fra B\xc3\xb6hmen til Sicilia. En illsint Polixenes f\xc3\xb8lger etter, men p\xc3\xa5 Sicilia blir det avsl\xc3\xb8rt at Perdita er datter av Leontes. Det blir videre oppdaget at Hermione ikke var d\xc3\xb8d, men har blitt holdt skjult i de 16 \xc3\xa5rene, og skuespillet ender med en lykkelig gjenforening."